(vovworld) - ວັນທີ 6/11, ທ່ານນາຍົກລັດຖະມົນຕີສະຫະພັນລັດເຊຍ Dmitry Medvedev ໄດ້ເລີ່ມຕົ້ນການຢ້ຽມຢາມ ຫວຽດນາມ ຢ່າງເປັນທາງການ ຕາມຄຳເຊີນຂອງທ່ານນາຍົກລັດຖະມົນຕີຫວຽດນາມ Nguyen Tan Dung. ພິທີຕ້ອນຮັບທ່ານນາຍົກລັດຖະມົນຕີສະຫະພັນລັດເຊຍ Dmitry Medvedev ຈະດຳເນີນໄປໃນວັນທີ 7/11, ຢູ່ທີ່ຮ່າໂນ້ຍ.
ນີ້ແມ່ນການຢ້ຽມຢາມຫວຽດນາມ ເປັນຄັ້ງທີ 2 ຂອງທ່ານ Dmitry Medvedev . ການຢ້ຽມຢາມມີຄວາມໝາຍສຳຄັນຍິ່ງໃນສະພາບທີ່ຫວຽດນາມ ແລະ ສະຫະພັນລັດເຊຍ ຫາກໍໄດ້ຍົກການພົວພັນຂຶ້ນເປັນຄູ່ຮ່ວມມືຍຸດທະສາດຢ່າງຮອບດ້ານ. ການຢ້ຽມຢາມຄັ້ງນີ້ຂອງທ່ານນາຍົກລັດຖະມົນຕີສະຫະພັນລັດເຊຍ Dmitry Medvedev ໄດ້ຢືນຢັນຄວາມຕັດສິນໃຈຂອງການນຳ ແລະ ປະຊາຊົນສອງປະເທດຫວຽດນາມ - ສະຫະພັນລັດເຊຍ, ເພີ່ມທະວີສາຍພົວພັນມິດຕະພາບທີ່ເປັນມູນເຊື້ອ, ຄູ່ຮ່ວມມືຍຸດທະສາດຢ່າງຮອບດ້ານລະຫວ່າງຫວຽດນາມ - ລັດເຊຍ ຢ່າງແຮງກວ່າອີກ; ແລກປ່ຽນບັນດາມາດຕະການ ແລະ ທິດທາງຊຸກຍູ້ການພົວພັນຮ່ວມມືຮອບດ້ານໃນທຸກຂົງເຂດ, ໂດຍສະເພາະແມ່ນເສດຖະກິດ, ການຄ້າ ແລະ ການລົງທຶນ; ຊຸກຍູ້ການຜັນຂະຫຍາຍການປະຕິບັດບັນດາໂຄງການໃຫຍ່ລະຫວ່າງສອງປະເທດ, ຊຸກຍູ້ການເຄື່ອນໄຫວເຈລະຈາເພື່ອລົງນາມໃນສັນຍາການຄ້າເສລີ (FTA) ເປັນພື້ນຖານໃຫ້ແກ່ການເພີ່ມທະວີການແລກປ່ຽນດ້ານການຄ້າລະຫວ່າງຫວຽດນາມ ແລະ ພັນທະພາບພາສີລັດເຊຍ - ກາຊັກສຖານ - ເບລາຣຸດ ໃນຊຸມປີຈະມາເຖິງ.